Covid-19: Vlak 3-regulasies bly van krag; aandklokreël verkortPres. Cyril Ramaphosa. (Foto: GCIS) Pres. Cyril Ramaphosa het Maandagaand die land toegespreek oor die jongste afsonderingsregulasies tydens die Covid-19-pandemie. Die president het daarop gewys dat meer as 1,2 miljoen gevalle reeds sedert die aanvang van die pandemie in die land bevestig is met meer as 33 000 sterftes. Sedert die aanvang van die pandemie is meer as 148 000 persone reeds in hospitale opgeneem en minstens 15 000 persone is tans in hospitale landswyd weens Covid-19. Sowat ŉ derde van dié pasiënte moet suurstof ontvang. In verskeie dele van die land is hospitaalopnames reeds hoër as tydens die eerste golf en dit plaas druk op hospitaalpersoneel en -toerusting. Volgens die president word die groot toename grootliks toegeskryf aan die nuwe variant van Covid-19 wat in November 2020 geïdentifiseer is. “Die nuwe variant versprei vinniger as vorige variante van die virus. Die nuwe variant veroorsaak nie erger simptome nie, maar plaas meer druk op die gesondheidstelsel omdat die gevalle so vinnig toeneem,” het Ramaphosa bygevoeg. Hy het bevestig die nuwe variant kan met dieselfde maatreëls beveg word: vermy beperkte ruimtes, plekke waar groot groepe mense bymekaar kom en nabye kontak met ander. Ramaphosa het benadruk begrafnisse bly superverspreidergeleenthede. “Tensy dit absoluut noodsaaklik is dat jy ŉ begrafnis moet bywoon, bly eerder by die huis. Daar sal ŉ tyd kom wanneer jy jou meegevoel kan betuig met die familie.” Gebaseer op die aanbevelings van die nasionale koronavirusbeheerraad het die kabinet besluit om die land op die gewysigde koronavirusvlak 3 te hou, soos aangekondig op 28 Desember verlede jaar. Meeste van die riglyne bly van krag. Landsgrensposte word gesluit Volgens Ramaphosa is een van die uitdagings opeenhoping by die land se grensposte waar persone moet wag om geprosesseer te word en verskeie persone wat sonder bewyse van Covid-19-toetse opdaag. “Om opeenhoping en die hoë risiko van oordrag te verminder, het die kabinet besluit dat die 20 landsgrensposte, wat tans oop is, tot 15 Februarie gesluit vir algemene toegang. Dit sluit die ses besigste grensposte in, naamlik Beitbrug, Lebombo, Maserubrug, Oshoek, Ficksburg en Kopfontein. Persone sal steeds die land mag binnekom of verlaat vir: Die volledige lys van uitsonderings sal in die regulasies vervat word. Skole “Terwyl skole en ander opvoedkundige instansies voorberei om met die nuwe akademiese jaar te begin, is daar uiteraard kommer of dit raadsaam is te midde van ŉ tweede golf van infeksies. Die nasionale koronavirusbeheerraad hanteer dié kwessie en ons sal binnekort leiding hieroor verskaf,” het die president gesê. Immuniseringsveldtog Volgens die president is 20 miljoen dosisse reeds verseker wat deur die loop van die eerste helfte van die jaar beskikbaar sal wees. “Ons sal verdere aankondigings maak soos wat ons onderhandelings afhandel met entstofvervaardigers.” “Ons sal dan sowat 40 miljoen Suid-Afrikaners bereik het, wat as kudde-immuniteit beskou kan word.” ŉ Nasionale koördineringskomitee, wat die betrokke staatsdepartemente, privaat sektor en ander belanghebbendes bymekaar bring, is aangestel om die implementering van die nasionale strategie te bestuur. Inentings sal deur hospitale, klinieke, uitreikdienste, mobiele klinieke, spreekkamers, apteke en werksplekke geskied. Kyk die volledige toespraak hier: